Brixi, Otto, poslanec NR SR (2012-10-25):
Ďakujem pekne, pani predsedajúca. Kolegyne, kolegovia, poslanci Národnej rady, menovite Pavol Paška, Richard Raši, Otto Brixi a Milan Géci predkladajú novelu zákona č. 401/1990 Zb. o Meste Košice v znení neskorších predpisov, ktorý v súčasnej dobe zaostáva vo vývoji za všeobecným predpisom, ktorým je zákon Slovenskej národnej rady o obecnom zriadení. Kým zákon o obecnom zriadení sa neustále vyvíjal a očisťoval od chýb plynúcich z mylného chápania postavenia a kompetencií obcí a ich orgánov v počiatkoch samosprávy, zákon o meste Košice nebol podrobený súbežnej korekcii. Mnoho problémov spôsobuje aplikácia najmä tých ustanovení zákona o Košiciach, v ktorých sú recipované základné princípy samosprávy obcí zo zákona č. 369 o obecnom zriadení, v ktorých nebola premietnutá ich postupná úprava zákona o obecnom zriadení. V zákone o Košiciach zostali v pôvodnom stave z roku 1990. Pri ich výklade je vyjadrovaný názor, že sú špeciálnou úpravou len pre Košice. Úlohy samosprávy mesta, základné postavenie, kompetencie, rokovanie, rozhodovanie a kreovanie orgánov mesta a ich orgánov, teda mestská rada, teda mestská rada a komisie mestského zastupiteľstva, formy, spôsoby a inštitúty, prostredníctvom ktorých sú zabezpečované úlohy a výkon samosprávy, teda miestne referendum, zhromaždenie obyvateľov, uznesenia mestského zastupiteľstva, všeobecne záväzné nariadenia, postavenie obyvateľov, postavenie poslancov alebo ukladanie pokút, ktoré sú ustanovené v zákone o obecnom zriadení, sú spoločné pre všetky mestá a obce, nemôžu sa odlišovať, preto sú predmetom úpravy všeobecného zákona a nemôžu byť špeciálne upravené len pre mesto Košice. Slovom, možno dedukovať, že zákon o meste Košice, môže mať špecificky upravené len osobitosti, nie však základnú podstatu. Takýmito osobitosťami sú napríklad: – vnútorné organizačné usporiadanie samosprávy mesta, – územné usporiadanie, – výkon samosprávy, – členenie orgánov samosprávy mesta, – štatút mesta. A ostatné odlišnosti v základných princípoch zákona od zákona o obecnom zriadení môžu byť považované len za legislatívne zaostávanie za všeobecným právnym predpisom, z ktorého boli prevzaté aj ustanovenia, ktoré nemôžu byť špecifikami Košíc. Úlohou navrhovaného zákona je odstrániť chyby a zastaralé ustanovenia prevzaté zo zákona o obecnom zriadení, uviesť do súladu s platným znením tohto zákona. Niektoré recipované ustanovenia sa zo zákona o Košiciach vypustia, s odkazom sa ponechajú na úpravu lex generalis, čo zabezpečí ich aktuálnosť aj v prípade budúcich novelizácií. Návrh zákona nemá vplyv na rozpočet verejnej správy ani nároky na pracovné sily a organizačné zabezpečenie. Pri znížení počtu poslancov mestského a miestnych zastupiteľstiev možno očakávať zníženie nákladov na výkon samosprávy mesta, znížením nákladov na odmeny poslancov, na technické vybavenie poslancov a obslužnú administratívu, pričom sa predpokladá ročná úspora až 500-tisíc eur. Návrh zákona nevyvoláva asociálne vplyvy, vplyvy na podnikateľské prostredie, ani vplyvy na životné prostredie a informatizáciu spoločnosti. Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky. Ďakujem pekne. (Ruch v sále.)